PMIndiaData/PMIndiaSum huggingface dataset:
प्रधानमंत्री ने वीडियो कांफ्रेंसिंग के जरिये बहादुरगढ़-मुंडका मेट्रो लाईन का उद्घाटन किया

प्रधानमंत्री श्री नरेन्द्र मोदी ने आज वीडियो कांफ्रेंसिंग के जरिये बहादुरगढ़-मुंडका मेट्रो लाईन का उद्घाटन किया। दिल्ली मेट्रो के इस नए खंड के आरंभ होने पर हरियाणा एवं दिल्ली के लोगों को बधाई देते हुए उन्होंने कहा कि उन्हें यह देख कर बहुत प्रसन्नता हो रही है कि बहादुरगढ़ दिल्ली मेट्रो से जुड़ गया है। गुरुग्राम एवं फरीदाबाद के बाद दिल्ली मेट्रो से जुडने वाला हरियाणा का यह तीसरा स्थान है। प्रधानमंत्री ने बताया कि किस प्रकार दिल्ली में मेट्रो ने नागरिकों के जीवन पर सकारात्मक रूप से प्रभाव डाला है। यह नोट करते हुए कि बहादुरगढ़ शानदार आर्थिक वृद्धि अर्जित कर रहा है, प्रधानमंत्री ने कहा कि वहां कई शैक्षणिक केंद्र हैं और वहां के कई छात्र दिल्ली तक की यात्रा करते हैं। उन्होंने कहा कि मेट्रो इसे और अधिक सुविधाजनक बना देगा। श्री नरेन्द्र मोदी ने कहा कि कनेक्टिविटी और विकास के बीच प्रत्यक्ष संपर्क है। उन्होंने कहा कि मेट्रो का अर्थ है क्षेत्र के लोगों के लिए और अधिक रोजगार के अवसर उपलब्ध होना। प्रधानमंत्री ने कहा कि केंद्र सरकार ने देश भर में मेट्रो रेल नेटवर्क में एकरूपता एवं मानकीकरण लाने के लिए मेट्रो से संबंधित नीति तैयार की है। उन्होंने कहा कि इसका लक्ष्य है हमारे शहरों में सुविधाजनक, आरामदायक एवं किफायती शहरी परिवहन प्रणाली का निर्माण करना। इस पर गौर करते हुए कि नया भारत के लिए नए एवं स्मार्ट अवसंरचना की आवश्यकता है, प्रधानमंत्री ने कहा कि केंद्र सरकार सड़कों, रेलवे, राजमार्गों, वायु मार्गों, जलमार्गों एवं आई-वेज पर कार्य कर रही है। उन्होंने कहा कि हमारा फोकस कनेक्टिविटी बढ़ाने और यह सुनिश्चित करने पर है कि विकास परियोजनाओं सही समय पर पूरी हो जाएं।
प्रधानमंत्री ने महात्मा गांधी को उनकी पुण्यतिथि पर याद किया

प्रधानमंत्री श्री नरेन्द्र मोदी ने महात्मा गांधी को उनकी पुण्य तिथि पर श्रद्धांजलि अर्पित की है। आज शहीद दिवस पर, प्रधानमंत्री ने उन सभी महान लोगों को भी श्रद्धांजलि दी है,जिन्होंने साहसपूर्वक हमारे देश की रक्षा की। प्रधानमंत्री ने एक ट्वीट में कहा; “बापू को उनकी पुण्य तिथि पर स्मरण कर रहा हूँ। उनके महान आदर्शों को और लोकप्रिय बनाना, हमारा सामूहिक प्रयास होना चाहिए। आज शहीद दिवस पर, उन सभी महान लोगों को श्रद्धांजलि अर्पित करता हूँ, जिन्होंने साहसपूर्वक हमारे देश की रक्षा की। उनकी सेवा और बहादुरी को हमेशा याद किया जाएगा।”
मंत्रिमंडल ने लक्ष्‍मी विलास बैंक के डीबीएस बैंक इंडिया लिमिटेड में विलय की योजना को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने लक्ष्‍मी विलास बैंक लिमिटेड (एलवीबी) के डीबीएस बैंक इंडिया लिमिटेड (डीबीआईएल) में विलय की योजना को मंजूरी दे दी। जमाकर्ताओं के हित की रक्षा और वित्तीय एवं बैंकिंग स्थिरता के हित में, बैंकिंग विनियमन कानून, 1949 के सेक्‍शन 45 के तहत आरबीआई के आवेदन पर विलय की यह योजना बनाई गई है। इसके साथ ही भारतीय रिजर्व बैंक (आरबीआई) ने सरकार की सलाह से जमाकर्ताओं के हित की रक्षा के लिए 17.11.2020 को एलवीबी पर 30 दिन की अवधि के लिए मोरेटोरियम लगा दिया था और उसके निदेशक मंडल के ऊपर एक प्रशासक की नियुक्ति कर दी थी। जनता और हितधारकों से सुझाव और आपत्तियां आमंत्रित करने के बाद, भारतीय रिजर्व बैंक ने विलय की यह योजना तैयार की और उसे सरकार की मंजूरी के लिए पेश किया था। यह कार्य मोरेटोरियम की अवधि के समाप्‍त होने से काफी पहले कर लिया गया ताकि लागू मोरेटोरियम के कारण अपने धन की निकासी नहीं कर पाने की जमाकर्ताओं की परेशानी को कम किया जा सके। इस योजना के मंजूर हो जाने के बाद एलवीबी का एक उचित तिथि पर डीबीआईएल के साथ विलय हो जाएगा और तब जमाकर्ताओं पर अपना धन निकालने को लेकर किसी भी तरह की रोक नहीं रहेगी। डीबीआईएल एक बैंकिंग कंपनी है जिसे आरबीआई का लाइसेंस प्राप्‍त है और जो पूर्ण स्वामित्व वाले सहायक मॉडल पर भारत में परिचालन करती है। डीबीआईएल की सुदृढ़ बैलेंस शीट (तुलन पत्र) है, उसके पास पर्याप्‍त पूंजी है और डीबीएस से सम्‍बद्ध होने के कारण वह अतिरिक्‍त लाभ की स्थिति में भी है। डीबीएस एशिया का एक प्रमुख वित्तीय सेवा ग्रुप है जिसकी 18 बाजारों में उपस्थिति है और जिसका मुख्‍यालय सिंगापुर में है। वह सिंगापुर के शेयर बाजार में लिस्टि‍ड भी है। विलय के बाद भी डीबीआईएल का संयुक्‍त बैलेंस शीट सुदृढ़ रहेगा और इसकी शाखाओं की संख्‍या बढ़कर 600 हो जाएगी। एलवीबी का तेजी से विलय और उसकी समस्‍या का समाधान, सरकार की स्‍वच्‍छ बैंकिंग व्‍यवस्‍था स्‍थापित करने की प्रतिबद्धता के अनुरूप है और यह जमाकर्ताओं और आम जनता के साथ-साथ वित्तीय प्रणाली के हित में भी है।
प्रधानमंत्री ने डॉ. भीमराव अम्‍बेडकर राष्‍ट्रीय स्‍मारक का शिलान्‍यास किया

प्रधानमंत्री श्री नरेन्‍द्र मोदी ने आज डॉ. भीमराव अम्‍बेडकर के महापरिनिर्वाण स्‍थल 26, अलीपुर रोड, दिल्‍ली में डॉ. अम्‍बेडकर राष्‍ट्रीय स्‍मारक के निर्माण संबंधी शिलान्‍यास किया। इस अवसर पर प्रधानमंत्री ने विज्ञान भवन ने शिलान्‍यास के कार्यक्रम संबंधी पट्टिका का अनावरण किया। इसके पश्‍चात् छठे डॉ. अम्‍बेडकर स्‍मारक व्‍याख्‍यान देते हुए प्रधानमंत्री ने दृढ़तापूर्वक कहा कि केन्‍द्र सरकार की आरक्षण नीति में कोई बदलाव नहीं होगा। इस नीति के अंतर्गत समाज के कमजोर वर्गों के पक्ष में कार्यक्रम चलते रहेंगे। उन्‍होंने इस संबंध में दुष्‍प्रचार कर झूठी सूचना प्रसारित करने वालों की कड़ी निंदा की। उन्‍होंने याद दिलाया कि ऐसे दुष्‍प्रचार तब भी हुए, जब श्री वाजपेयी प्रधानमंत्री थे। डॉ. अम्‍बेडकर के योगदान को याद करते हुए प्रधानमंत्री ने कहा कि डॉ. अम्‍बेडकर राष्‍ट्रीय स्‍मारक शीघ्र ही दिल्‍ली के महत्‍वपूर्ण भवनों में से एक होगा। उन्‍होंने घोषणा की कि वे स्‍वयं बाबासाहेब की जयंती 14 अप्रैल, 2018 को इसका उद्घाटन करेंगे। प्रधानमंत्री ने स्‍पष्‍ट किया कि डॉ. अम्‍बेडकर के सम्‍मान में पांच स्‍थलों को ‘पंचतीर्थ’ के रूप में विकसित किया जा रहा है। इनमें से एक उनका लंदन के म्‍हाव स्थित जन्‍मस्‍थल भी है, जहां वे ब्रिटेन में अध्‍ययन के दौरान ठहरे थे, दूसरा नागपुर में दीक्षा भूमि है, दिल्‍ली में महापरिनिर्वाण स्‍थल और मुम्‍बई में चैतन्‍य भूमि है। इसके अतिरिक्‍त प्रधानमंत्री ने नई दिल्‍ली के जनपथ पर स्थित डॉ. अम्‍बेडकर फाउंडेशन भवन का भी जिक्र किया। राष्‍ट्र के प्रति डॉ. अम्‍बेडकर के योगदान की चर्चा करते हुए प्रधानमंत्री ने कहा कि जब सरदार पटेल देश को राजनी‍तिक रूप से एक कर रहे थे, तब डॉ. अम्‍बेडकर संविधान के माध्‍यम से समाज को एकसूत्र में पिरो रहे थे। प्रधानमंत्री ने याद दिलाया कि किस तरह से डॉ. अम्‍बेडकर ने महिलाओं के समान अधिकारों की वकालत की थी, वह भी उस दौर में जब ऐसे विचारों को कड़े राजनीतिक विरोध का सामना करना पड़ता था। डॉ. अम्‍बेडकर ऐसे कर्म के चलते वैश्विक फलक पर छा गये थे। मार्टिन लूथर किंग ने अमरीका में यही किया था। डॉ. अम्‍बेडकर सिर्फ दलित श्रमिकों के ही नहीं, बल्कि सभी मेहनतकशों के मसीहा थे। इसके लिए प्रधानमंत्री ने आठ घंटे काम करने की समयसीमा तय करने में डॉ. अम्‍बेडकर के योगदान को याद किया। हाल की नीतिगत पहल और विधायी कदमों का उल्‍लेख करते हुए प्रधानमंत्री ने कहा कि डॉ. अम्‍बेडकर ने ही पहली बार भारत की सामुद्रिक क्षमता और अंतर्देशीय जलमार्ग के सपनों को देखा था। इसी तरह, सभी अछूते गांवों में बिजली पहुंचाने के लिए केन्‍द्र सरकार ने 2018 तक यह कार्य संपन्‍न करने का वायदा किया। यह डॉ. अम्‍बेडकर के नजरिये को पूरा करने की दिशा में पहला कदम भी है।
प्रधानमंत्री ने पूरे देश के प्रमुख सिख नेताओं से मुलाकात की

सिख समुदाय के नेताओं ने ‘वीर बाल दिवस’ की घोषणा के माध्यम से चार साहिबजादे का सम्मान करने के लिए प्रधानमंत्री को धन्यवाद दिया ‘वीर बाल दिवस’ देश के कोने-कोने में बच्चों को चार साहिबजादे के योगदान और बलिदान के बारे में जागरूक करेगा: प्रधानमंत्री प्रधानमंत्री ने सिख समुदाय की सेवा भावना की प्रशंसा करते हुए कहा, दुनिया को इसके बारे में और जागरूक करने की जरूरत है मेरी सरकार सिख समुदाय के कल्याण के लिए पूरी तरह प्रतिबद्ध है: प्रधानमंत्री सिख समुदाय के कल्याण के लिए उठाए गए विभिन्न कदमों हेतु प्रतिनिधिमंडल ने प्रधानमंत्री को धन्यवाद दिया; कहा, इससे पता चलता है कि वे ह्रदय से सिख हैं प्रधानमंत्री श्री नरेन्द्र मोदी ने आज 7 लोक कल्याण मार्ग पर पूरे देश के प्रमुख सिख नेताओं से मुलाकात की। प्रतिनिधिमंडल ने सिख समुदाय के कल्याण के लिए लगातार कदम उठाने तथा विशेष रूप से 26 दिसंबर को वीर बाल दिवस घोषित करने के माध्यम से चार साहिबजादे को सम्मानित करने के लिए प्रधानमंत्री को धन्यवाद दिया। प्रतिनिधिमंडल के प्रत्येक सदस्य ने प्रधानमंत्री को ‘सिरोपाओ’ और ‘सिरी साहिब’ से सम्मानित किया। प्रधानमंत्री ने कहा कि देश के कई क्षेत्रों में लोग चार साहिबजादे के योगदान और बलिदान के बारे में नहीं जानते हैं। उन्होंने याद करते हुए कहा कि जब भी उन्हें स्कूलों में और बच्चों के सामने कुछ कहने का मौका मिलता था, वे हमेशा चार साहिबजादे के बारे में बोलते थे। 26 दिसंबर को वीर बाल दिवस के रूप में मनाने का निर्णय, देश के कोने-कोने में बच्चों को उनके बारे में जागरूक बनाने में महत्वपूर्ण भूमिका निभाएगा। प्रधानमंत्री ने सिख समुदाय के नेताओं को धन्यवाद दिया और कहा कि उनके घर के दरवाजे उनके (सिख नेताओं) लिए हमेशा खुले हैं। उन्होंने पंजाब में अपने प्रवास के दौरान उनके साथ अपने संबंधों को तथा साथ बिताए समय को याद किया। प्रधानमंत्री ने सिख समुदाय की सेवा भावना की प्रशंसा की और कहा कि दुनिया को इसके बारे में और अधिक अवगत कराने की जरूरत है। प्रधानमंत्री ने कहा कि उनकी सरकार सिख समुदाय के कल्याण के लिए पूरी तरह प्रतिबद्ध है। उन्होंने इस संबंध में सरकार द्वारा उठाए गए विभिन्न कदमों के बारे में विस्तार से बताया। उन्होंने अफगानिस्तान से गुरुग्रंथ साहिब को पूरे सम्मान के साथ वापस लाने के लिए किए गए विशेष प्रबंधों के बारे में चर्चा की। उन्होंने सिख तीर्थयात्रियों के लिए करतारपुर साहिब कॉरिडोर को खोलने के लिए सरकार द्वारा राजनयिक स्तर पर उठाए गए विभिन्न कदमों के बारे में भी बताया। श्री मनजिंदर सिंह सिरसा ने कहा कि वीर बाल दिवस मनाने का निर्णय देश भर के बच्चों को चार साहिबजादे के बलिदानों से परिचित कराएगा। सिंह साहिब ज्ञानी रणजीत सिंह, जत्थेदार तख्त श्री पटना साहिब ने करतारपुर साहिब कॉरिडोर को फिर से खोलने और लंगर पर से जीएसटी हटाने जैसे कदम उठाने के लिए प्रधानमंत्री का धन्यवाद किया। उन्होंने कहा कि प्रधानमंत्री द्वारा सिख समुदाय के हितों के लिए उठाए गए विभिन्न कदम इस बात को दर्शाते हैं कि वे दिल से सिख हैं। राष्ट्रीय अल्पसंख्यक आयोग के पूर्व अध्यक्ष श्री तरलोचन सिंह ने कहा कि आजादी के बाद यह पहला मौका है जब देश के विभाजन के दौरान बड़ी संख्या में अपने प्राणों की आहुति देने वाले सिख समुदाय के योगदानों को स्वीकार किया जा रहा है। उन्होंने सिख समुदाय के योगदानों को वैश्विक मंच पर ले जाने के लिए प्रधानमंत्री का धन्यवाद किया।
प्रधानमंत्री ने क्रिकेटर ऋषभ पंत के साथ हुए सड़क हादसे पर दुख व्यक्त किया

प्रधानमंत्री श्री नरेन्द्र मोदी ने क्रिकेटर ऋषभ पंत के साथ हुए सड़क हादसे पर दुख व्यक्त किया है। प्रधानमंत्री ने ट्वीट किया : “जाने-माने क्रिकेटर ऋषभ पंत के साथ हुए हादसे से व्यथित हूं। मैं उनके अच्छे स्वास्थ्य और कल्याण के लिए प्रार्थना करता हूं। @RishabhPant17”
फ्रांस के रक्षामंत्री ने प्रधानमंत्री से मुलाकात की

आज फ्रांस के रक्षामंत्री श्री जॉ यूवे ल द्रॉ ने प्रधानमंत्री श्री नरेन्‍द्र मोदी से मुलाकात की। फ्रांस के रक्षामंत्री श्री जॉ यूवे ल द्रॉ ने दिनांक 18 सिंतबर 2016 को उड़ी, जम्‍मू-कश्‍मीर में सीमा पार से हुए आतंकवादी हमले में मारे जाने वाले लोगों के प्रति शोक व्‍यक्‍त किया और द्विपक्षीय आतंकवाद विरोधी सहयोग को मजबूत करने का संकल्‍प लिया। उन्‍होंने कहा कि फ्रांस आतंकवाद के विरूद्ध संघर्ष में भारत के साथ खड़ा है। श्री जॉ यूवे ल द्रॉ ने प्रधानमंत्री श्री नरेन्‍द्र मोदी को द्विपक्षीय रक्षा सहयोग की वर्तमान स्थिति का ब्‍यौरा दिया। प्रधानमंत्री ने 36 राफेल एयरक्राफ्ट की खरीद पर अंतर सरकारी समझौता पत्र पर हस्‍ताक्षर होने का स्‍वागत किया और इसके तीव्र और समय पर कार्यान्‍यवन के लिए कहा।
भारत एवं स्लोवेनिया के मध्य दोहरे कर परिहार एवं आय पर लगने वाले कर से जुड़े करार में संशोधन करने वाला मसविदे को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय कैबिनेट ने भारत और स्लोवेनिया के बीच दोहरे करवंचन और आय पर कर परिहार से जुड़े करार में संशोधन करने वाले मसविदे पर हस्ताक्षर को अपनी मंजूरी प्रदान कर दी है। संधिपत्र में संशोधन से कर संबंधी सूचनाओं के आदान प्रदान पर वर्तमान ढांचे को व्यापक बनाने में मदद मिलेगी जिससे दोनों देशों के बीच कर चोरी और कर वंचन पर अंकुश लगेगा और कर के संग्रह में आपसी सहयोग स्थापित हो पाएगा।
वियतनाम के राष्‍ट्रीय रक्षा मंत्री ने प्रधानमंत्री से मुलाकात की

वियतनाम के राष्‍ट्रीय रक्षा मंत्री जनरल फुंग कुआंग थान ने प्रधानमंत्री श्री नरेंद्र मोदी से मुलाकात की। प्रधानमंत्री श्री मोदी ने अक्‍टूबर, 2014 में वियतनाम के प्रधानमंत्री श्री न्‍गुयेन तान दुंग की सफल भारत यात्रा का उल्‍लेख किया। जनरल थान ने प्रधानमंत्री को रक्षा मामलों में भारत-वियतनाम द्विपक्षीय संबंधों की प्रगति से अवगत कराया। प्रधानमंत्री ने द्विपक्षीय रक्षा और सुरक्षा सहयोग की प्रगति पर संतोष व्‍यक्‍त किया। जनरल थान ने प्रधानमंत्री श्री नरेन्‍द्र मोदी के साथ दक्षिण-पूर्ण एशियाई क्षेत्र के मामलों पर भी चर्चा की।
प्रधानमंत्री ने माइक्रोसॉफ्ट कॉरपोरेशन के चेयरमैन एवं सीईओ सत्या नडेला से मुलाकात की

प्रधानमंत्री श्री नरेन्द्र मोदी ने माइक्रोसॉफ्ट कॉरपोरेशन के अध्यक्ष एवं सीईओ सत्या नडेला से मुलाकात की और कहा कि प्रौद्योगिकी एवं नवाचार के क्षेत्र में भारत की प्रगति तकनीक के नेतृत्व वाले विकास के युग में प्रवेश कर रही है। प्रधानमंत्री ने ट्वीट किया; “@satyanadella आपसे मिलकर खुशी हुई। प्रौद्योगिकी एवं नवाचार के क्षेत्र में भारत की प्रगति तकनीक के नेतृत्व वाले विकास के युग में प्रवेश कर रही है। हमारे युवा ऐसे विचारों से लैस हैं जिनमें इस धरती को बदलने की क्षमता है।”
नेपाल यात्रा के बाद भारत आगमन पर प्रधानमंत्री का वक्‍तव्‍य

मैं काठमांडू में दो दिन की यादगार यात्रा के बाद अभी दिल्‍ली वापस लौटा हूं। नेपाल में मेरा जिस गर्मजोशी और प्रेम के साथ स्‍वागत किया गया है उसके लिए मैं राष्‍ट्रपति श्री रामबरन यादव, प्रधानमंत्री श्री सुशील कोइराला, नेपाल की सरकार, सभी राजनीतिक पार्टियों, अधिकारियों, सुरक्षाकर्मियों और सबसे अधिक नेपाल की जनता को धन्‍यवाद देना चाहता हूं। मैंने नेपाल में ऐसा महसूस किया जैसे मैं अपने ही घर आया हूं। इस अनुभव से नेपाल के सा‍थ मेरे निजी संबंधों में मजबूती के नये आयाम जुड़े हैं। नेपाल के सांसदों को संबोधित करने का अवसर मिलने से मैंने अपने आप को गौरवान्वित महसूस किया है। दो दिवसीय यात्रा के दौरान मैं नेपाल में जिस किसी से भी मिला, उसके मन में मैंने राजनीतिक स्थिरता और आर्थिक समृद्धि की ललक देखी है। मुझे पूर्ण विश्‍वास है कि संसाधनों, प्रतिभा और विविधता से परिपूर्ण नेपाल जल्‍दी ही एक मजबूत, समग्र और समृद्ध देश के रूप में अपने आपको स्‍थापित कर लेगा। ऐसा होने से नेपाल दक्षिण एशिया और विश्‍व के अन्‍य देशों के लिए एक उदाहरण प्रस्‍तुत करेगा। मुझे विश्‍वास है कि हमने दो देशों के बीच नई मैत्री की जो आधारशिला मिलकर रखी है उससे हमारे प्राचीन संबंध और मजबूत होंगे एवं हम 21वीं सदी के अवसरों और चुनौतियों का मिलकर सामना कर सकेंगे। मैं अपने दृष्टिकोण को वास्‍तविक रूप देने और अपने वायदों पर कार्रवाई करने के लिए कोई कसर नहीं छोड़ूगा। मैं नवंबर में नेपाल वापस लौटने और अन्‍य स्‍थानों को देखने का अवसर मिलने के बारे में ही नहीं सोच रहा हूं, बल्कि मैं दोनों देशों के बीच मजबूत राजनीतिक संबंधों को और ऊंचाइयों तक ले जाने की प्रक्रिया पर भी विचार कर रहा हूं।
पीएमएनसीएच प्रतिनिधिमंडल ने प्रधानमंत्री से मुलाकात की और 2018 पार्टनर्स फ़ोरम का लोगो भेंट दिया

मातृ, नवजात और बाल स्वास्थ्य के साझेदारी का एक प्रतिनिधिमंडल (पीएमएनसीएच), पीएमएनसीएच पार्टनर्स फोरम के तीनों चैंपियनों-केंद्रीय स्वास्थ्य एवं परिवार कल्याण मंत्री श्री जे.पी. नड्डा, चिली के पूर्व राष्ट्रपति और पीएमएनसीएच के होने वाले बोर्ड अध्यक्ष डॉ मिशेल बाचलेट तथा प्रसिद्ध कलाकार और यूनिसेफ की गुडविल एंबेसडर (सदभावना राजदूत) सुश्री प्रियंका चोपड़ा तथा श्री ए.के. चौबे राज्यमंत्री (स्वास्थ्य एवं परिवार कल्याण) और सुश्री प्रीति सूडान, सचिव (एचएफडब्ल्यू- स्वास्थ्य एवं परिवार कल्याण) ने आज प्रधानमंत्री श्री नरेन्द्र मोदी से मुलाकात कर उन्हें 12-13 दिसंबर, 2018 को नई दिल्ली में आयोजित हो रहे आगामी पार्टनर्स फोरम 2018 के लिए आमंत्रित किया। इस फोरम की बैठक में विभिन्न देशों के प्रमुख और स्वास्थ्य मंत्रियों के साथ 1200 प्रतिनिधि भी भाग लेंगे। पीएमएनसीएच 92 देशों और 1000 से अधिक संगठनों की एक वैश्विक भागीदारी है। प्रधानमंत्री ने शालीनतापूर्वक पीएमएनसीएच फोरम के संरक्षक होने पर सहमति व्यक्त की और फोरम का लोगो भी तहे दिल से स्वीकार किया। पीएमएनसीएच के होने वाले बोर्ड अध्यक्ष डॉ मिशेल बाचलेट ने इस साझेदारी की जरूरत की व्याख्या की और महिलाओं के सशक्तिकरण, बच्चों और युवाओं को आगे बढ़ाने के लिए प्रधानमंत्री से सुझाव की भी गुजारिश की। प्रधानमंत्री ने अपने निजी अनुभव साझा करते हुए कहा कि जिस तरह गुजरात में निजी क्षेत्रों और संगठित समुदायों के बीच साझेदारी के जरिए गांवों में गरीब और गर्भवती महिलाओं के लिए भोजन की व्यवस्था हमने की ताकि उनके पोषण की जरूरतों को पूरा किया जा सके। उन्होंने प्रभावी संचार रणनीति पर जोर दिया। साथ ही उन्होंने यह भी जोर देकर कहा कि ‘भागीदारी ही साझेदारी है’। प्रधानमंत्री ने यह भी सुझाव दिया कि हमें विश्व भर के लोगों खासकर युवाओं को प्रमुख मुद्दों जैसे पोषण, शादी की उम्र, प्रसवपूर्व और प्रसवबाद के देखभाल तथा महिलाओं, बच्चों और नवजात बच्चों के कार्यक्रमों के प्रभावी कार्यान्वयन और संचार के लिए उनसे विचार लेना चाहिए। उन्होंने सुझाव दिया कि हम इन विषयों पर एक ऑनलाइन क्विज़ प्रतियोगिता आयोजित कर सकते हैं और दिसंबर 2018 में आगामी पार्टनर्स फोरम की बैठक में इसके विजेताओं को पुरस्कृत भी कर सकते हैं।
केन्द्रीय मंत्रिमंडल ने अरुणाचल प्रदेश की राजधानी ईटानगर के होलोंगी में स्थित ग्रीनफील्ड हवाई अड्डे का नामकरण “डोनी पोलो हवाई अड्डा, ईटानगर” के रूप में करने को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने ईटानगर के होलोंगी में स्थित ग्रीनफील्ड हवाई अड्डे का नामकरण “डोनी पोलो हवाई अड्डा, ईटानगर” के रूप में करने को मंजूरी दे दी है। अरुणाचल प्रदेश की राज्य सरकार द्वारा इस हवाई अड्डे का नाम ‘डोनी पोलो एयरपोर्ट, ईटानगर’ रखने का प्रस्ताव पारित किया गया था, जोकि इस राज्य की परंपराओं एवं समृद्ध सांस्कृतिक विरासत के प्रतीक सूर्य (डोनी) और चंद्रमा (पोलो) के प्रति लोगों के सम्मान को दर्शाता है। भारत सरकार ने जनवरी, 2019 में होलोंगी ग्रीनफील्ड हवाई अड्डे के विकास के लिए ‘सैद्धांतिक’ स्वीकृति प्रदान की थी। इस परियोजना को भारतीय विमानपत्तन प्राधिकरण (एएआई) द्वारा केंद्र सरकार और अरुणाचल प्रदेश की राज्य सरकार के सहयोग से 646 करोड़ रुपये लागत से विकसित किया जा रहा है।
प्रधानमंत्री 17 मई को ट्राई के रजत जयंती समारोह को संबोधित करेंगे

प्रधानमंत्री श्री नरेन्द्र मोदी 17 मई, 2022 को सुबह 11 बजे भारतीय दूरसंचार नियामक प्राधिकरण (ट्राई) के रजत जयंती समारोह को वीडियो कॉन्फ्रेंसिंग के माध्यम से संबोधित करेंगे। इस अवसर पर प्रधानमंत्री एक डाक टिकट भी जारी करेंगे। कार्यक्रम के दौरान, प्रधानमंत्री आईआईटी मद्रास के नेतृत्व में कुल आठ संस्थानों द्वारा बहु-संस्थान सहयोगी परियोजना के रूप में विकसित 5जी टेस्ट बेड का भी शुभारंभ करेंगे। परियोजना में भाग लेने वाले अन्य संस्थानों में आईआईटी दिल्ली, आईआईटी हैदराबाद, आईआईटी बॉम्बे, आईआईटी कानपुर, आईआईएस बैंगलोर, सोसाइटी फॉर एप्लाइड माइक्रोवेव इलेक्ट्रॉनिक्स इंजीनियरिंग एंड रिसर्च (एसएएमईईआर) और सेंटर ऑफ एक्सीलेंस इन वायरलेस टेक्नोलॉजी (सीईडब्लूआईटी) शामिल हैं। इस परियोजना को 220 करोड़ रुपये से अधिक की लागत से विकसित किया गया है। टेस्ट बेड भारतीय उद्योग और स्टार्टअप के लिए एक सहायक इकोसिस्टम को सक्षम बनाएगा, जो इन्हें 5जी और अगली पीढ़ी की प्रौद्योगिकियों में अपने उत्पादों, प्रोटोटाइप, समाधान और एल्गोरिदम को सत्यापित करने में मदद करेगा। ट्राई की स्थापना 1997 में भारतीय दूरसंचार नियामक प्राधिकरण अधिनियम, 1997 के अंतर्गत की गई थी।
प्रधानमंत्री ने लाल बहादुर शास्त्री की जयंती पर उन्हें नमन किया

प्रधानमंत्री श्री नरेन्द्र मोदी ने पूर्व प्रधानमंत्री श्री लाल बहादुर शास्त्री की जयंती पर उनका नमन किया है। एक टवीट में प्रधानमंत्री श्री नरेन्द्र मोदी ने कहा; “पूर्व प्रधानमंत्री लाल बहादुर शास्त्री जी को उनकी जयंती पर शत-शत नमन। मूल्यों और सिद्धांतों पर आधारित उनका जीवन देशवासियों के लिए हमेशा प्रेरणास्रोत बना रहेगा।”
मंत्रिमंडल को विज्ञान एवं प्रौद्योगिकी संवर्धन के लिए भारत के अटल नवाचार मिशन और रूस के निधि ‘प्रतिभा एवं सफलता’ के बीच समझौता-ज्ञापन की जानकारी दी गई

प्रधानमंत्री श्री नरेन्द्र मोदी की अध्यक्षता में मंत्रिमंडल को विज्ञान एवं प्रौद्योगिकी संवर्धन, छात्रों, शिक्षकों, शोधकर्ताओं और वैज्ञानिकों के आदान-प्रदान के जरिए सहयोगी कार्य की मजबूत आधारशिला रखने के लिए भारत के अटल नवाचार मिशन और रूस के निधि ‘प्रतिभा एवं सफलता’ के बीच समझौता-ज्ञापन की जानकारी दी गई। समझौता ज्ञापन पर 5 अक्टूबर, 2018 को हस्ताक्षर किए गए थे। लाभः समझौता ज्ञापन से विज्ञान एवं प्रौद्योगिकी संवर्धन, छात्रों, शिक्षकों, शोधकर्ताओं और वैज्ञानिकों के आदान-प्रदान के जरिए सहयोगी कार्य की मजबूत आधारशिला रखने के लिए सुविधा होगी। प्रमुख प्रभावः समझौता ज्ञापन से दोनों देशों के स्कूलों, विश्वविद्यालयों, सांस्कृतिक संस्थानों, विज्ञान एवं प्रौद्योगिकी एवं विशेष शिक्षा संस्थानों, हाइटैक कंपनियों, स्टार्टअप और नवाचार केन्द्रों के बीच रिश्ते स्थापित करने के लिए प्रणाली उपलब्ध हो सकेगी। आशा की जाती है कि इसके तहत नये वैज्ञानिक, ज्ञान के सृजन, बैद्धिक संपदा, नवाचार और उत्पाद विकास को प्रोत्साहन दिया जा सकेगा।‘ पृष्ठभूमिः प्रधानमंत्री श्री नरेन्द्र मोदी ने 23-24 दिसंबर, 2015 की अपनी रूस यात्रा के दौरान सोची में साइरियस शिक्षण केन्द्र का दौरा किया था। वहां यह प्रस्ताव किया गया था कि भारतीय छात्रों के साथ काम करने के लिए रूसी छात्रों को भारत आमंत्रित किया जाए। अक्टूबर, 2018 के प्रथम सप्ताह में रूसी संघ के राष्ट्रपति श्री व्लादिमीर पुतिन के हाल के भारतीय दौरे की भूमिका के रूप में दस भारतीय छात्रों के साथ काम करने के लिए दस रूसी छात्रों ने भारत का दौरा किया था। भारत के यह दस छात्र आईआईटी, दिल्ली के एक नवाचार विकास केन्द्र में स्थित पांच अटल टिंकरिंग लैब से जुड़े थे। यह आदान-प्रदान 01 से 04 अक्टूबर, 2018 तक चला। छात्रों ने पांच सेक्टरों में नये प्रोटोटाइप के विकास की संभावना तलाशने के लिए नवाचार अवधारणा पर काम किया। इन पांच सेक्टरों में स्वास्थ्य सुविधा, अंतरिक्ष प्रौद्योगिकी, स्वच्छ प्रौद्योगिकी, कृषि प्रौद्योगिकी और स्मार्ट मोबिलिटी शामिल थी। विकसित प्रोटोटाइपों को युवा छात्रों ने 05 अक्टूबर, 2018 को प्रधानमंत्री श्री नरेन्द्र मोदी और रूसी संघ के राष्ट्रपति श्री व्लादिमीर पुतिन के सामने पेश किया था। इस समझौता ज्ञापन के जरिए अटल नवाचार मिशन और रूस के निधि ‘प्रतिभा एवं सफलता’ के बीच सहयोग को जारी रखने का प्रस्ताव किया गया है।
प्रधानमंत्री ने वीडियो कांफ्रेंस के जरिए लखनऊ में ‘कृषि कुंभ’ को संबोधित किया

प्रधानमंत्री श्री नरेन्‍द्र मोदी ने आज वीडियो कांफ्रेंस के जरिए लखनऊ में ‘कृषि कुंभ’ को संबोधित किया। प्रधानमंत्री ने विश्‍वास जताया कि इस कृषि कुंभ से कृषि क्षेत्र में नई प्रौद्योगिकी को अपनाने और बेहतर अवसर सृजित करने का मार्ग प्रशस्‍त होगा। प्रधानमंत्री ने खाद्यान्‍न की खरीद में उल्‍लेखनीय वृद्धि सुनिश्चित करने के लिए उत्‍तर प्रदेश सरकार द्वारा किए जा रहे प्रयासों के लिए उसकी सराहना की। उन्‍होंने विशेष जोर देते हुए कहा कि किसानों की बदौलत ही देश आगे बढ़ता है। उन्‍होंने वर्ष 2022 तक किसानों की आमदनी दोगुनी करने के लिए केन्‍द्र सरकार की प्रतिबद्धता दोहराई। इस संदर्भ में उन्‍होंने कच्‍चे माल की लागत कम करने और मुनाफा बढ़ाने के लिए सरकार द्वारा उठाए गए विभिन्‍न कदमों का उल्‍लेख किया। उन्‍होंने कहा कि निकट भविष्‍य में बड़ी संख्‍या में सोलर पम्‍प देश भर के खेतों में लगाए जाएंगे। प्रधानमंत्री ने कहा कि सरकार विज्ञान के लाभ कृषि क्षेत्र को सुलभ कराने की दिशा काम कर रही है। उन्‍होंने कहा कि वाराणसी में चावल शोध केन्‍द्र स्‍थापित किया जा रहा है, जो इस दिशा में एक अहम कदम है। प्रधानमंत्री ने कृषि क्षेत्र में मूल्‍यवर्धन की अहमियत का भी उल्‍लेख किया। उन्‍होंने खाद्य प्रसंस्‍करण क्षेत्र में उठाए जा रहे कदमों का जिक्र किया। उन्‍होंने कहा कि हरित क्रांति के बाद अब दुग्‍ध उत्‍पादन एवं शहद उत्‍पादन के साथ-साथ पोल्‍ट्री और मत्‍स्‍य पालन पर भी विशेष जोर दिया जा रहा है। प्रधानमंत्री ने इस कृषि कुंभ के दौरान जल संसाधनों के समुचित उपयोग, भंडारण के लिए बेहतर तकनीक अपनाने और खेती-बाड़ी में नवीनतम प्रौद्योगिकी का इस्‍तेमाल करने जैसे मुद्दों पर विचार-विमर्श करने की जरूरत बताई। उन्‍होंने ऐसी नई प्रौद्योगिकियां एवं तौर-तरीके विकसित करने की जरूरत पर विशेष बल दिया, जिससे आगे चलकर किसानों को पराली जलाने की जरूरत ही नहीं पड़ेगी।
कैबिनेट ने जनवरी -2017 से अतिरिक्त 2% महंगाई भत्ता / महंगाई राहत को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने जनवरी -2017 से केंद्रीय सरकार के कर्मचारियों को महंगाई भत्ते (डीए) की अतिरिक्त किस्त जारी करने और पेंशनभोगियों को महंगाई राहत (डीआर) को मंजूरी दे दी है। इससे मूल्य वृद्धि के मुआवजे के लिए मूल वेतन/पेंशन के 2% की मौजूदा दर से 2% की वृद्धि हुई है। यह वृद्धि स्वीकृत सूत्र के अनुसार है, जो 7वें केंद्रीय वेतन आयोग की सिफारिशों पर आधारित है। महंगाई भत्ते और महंगाई राहत के कारण खजाने पर संयुक्त प्रभाव होगा। वित्तीय वर्ष 2017-18 में दोनों के लिए प्रतिवर्ष क्रमशः 5,857.28 करोड़ और 6,833.50 करोड़ रुपये खर्च होंगे। यह जनवरी 2017 से फरवरी 2018 के दौरान 14 महीने के लिए होगा। इससे 48.85 लाख केंद्रीय कर्मचारियों और 55.51 लाख पेंशनभोगियों को लाभ होगा।
प्रधानमंत्री ने ओडिशा के मुख्यमंत्री के साथ चक्रवात की स्थिति पर चर्चा की

प्रधानमंत्री श्री नरेन्द्र मोदी ने ओडिशा के मुख्यमंत्री श्री नवीन पटनायक के साथ राज्य के कुछ हिस्सों में चक्रवात की स्थिति पर चर्चा की है। प्रधानमंत्री ने एक ट्वीट में कहा; "मुख्यमंत्री @नवीन_ओडिशा जी के साथ ओडिशा के कुछ हिस्सों में चक्रवात की स्थिति पर चर्चा की। केंद्र ने इस प्रतिकूल स्थिति पर काबू पाने में हरसंभव सहायता का आश्वासन दिया। मैं सभी की सुरक्षा और भलाई के लिए प्रार्थना करता हूँ।"